LPN เล็งเปิด 10 โครงการใหม่ปีหน้า วางเป้ารายได้โตแตะ 1.2 หมื่นลบ.
LPN เล็งเปิดคอนโด-มิกส์ยูสรวม 10 โครงการปีหน้า พร้อมวางเป้ารายได้ปี 61 โตแตะ 1.2 หมื่นลบ.
29 พ.ย. 2560

น.ส.เสาวณี อังกูรพิพัฒน์ ผู้ช่วยกรรมการผู้จัดการ สายงานบริหารการขาย บริษัท แอล.พี.เอ็น.ดีเวลลอปเม้นท์ จำกัด (มหาชน) หรือ LPN เปิดเผยว่า บริษัทตั้งเป้ารายได้ปี 61 เติบโตเกือบ 50% มาอยู่ที่ 1.2 หมื่นล้านบาท จากปีนี้คาดว่าจะมีรายได้ 8 พันล้านบาท
โดยในปีหน้าบริษัทจะทยอยรับรู้รายได้จากมูลค่ายอดขายรอโอน (Backlog) ทั้งหมดที่มีอยู่ 7 พันล้านบาท ซึ่งจะโอนเข้ามา 1 พันล้านบาทช่วงปลายปีนี้ และส่วนใหญ่จะไปรับรู้ฯ ในปีหน้า โดยเฉพาะช่วงไตรมาส 4/61 ที่มีโครงการคอนโดมิเนียมใหม่ที่เปิดตัวไปในปีนี้ทยอยสร้างเสร็จ
ขณะที่ยอดขายในปี 61 บริษัทตั้งเป้าอยู่ที่ 1.8 หมื่นล้านบาท จากปีนี้ที่คาดว่าทำได้ 1.6 หมื่นล้านบาท พร้อมกับเตรียมแผนการเปิดโครงการใหม่ 10 โครงการ มูลค่าโครงการรวม 1.5 หมื่นล้านบาท ซึ่งเป็นโครงการคอนโดมิเนียม และโครงการมิกส์ยูสที่เป็นอาคารสำนักงานและคอนโดมิเนียม โดยบริษัทมีที่ดินรองรับการพัฒนาโครงการในปีหน้าแล้วบางส่วน
สำหรับราคาขายของโครงการที่พัฒนาใหม่ในปี 61 เฉลี่ยอยู่ที่ 100,000 บาท/ตารางเมตรขึ้นไป หรือเจาะกลุ่มลูกค้าระดับ B และ B+ พร้อมกับเตรียมปรับลดจำนวนแบรนด์คอนโดมิเนียมให้เหลือ 3-4 แบรนด์ จากปัจจุบันมีอยู่กว่า 10 แบรนด์ เพื่อทำให้เกิดความชัดเจนของกลุ่มลูกค้าเป้าหมายมากขึ้น
ส่วนการพัฒนาโครงการมิกส์ยูสบนทำเลซอยวิภาวดี 3 บริษัทมีที่ดินรองรับ 10 ไร่ เฟสแรกจะพัฒนาเป็นอาคารสำนักงานให้เช่า จำนวน 2 อาคาร มูลค่า 2-3 พันล้านบาท ซึ่งเป็นหันกลับมาพัฒนาโครงการอาคารสำนักงานให้เช่าครั้งแรกในรอบ 20 ปี หลังจากมีอาคารสำนักงานให้เช่า 2 แห่ง คือ ลุมพินี ทาวเวอร์ พระราม 4 และ ลุมพินี ทาวเวอร์ นางลิ้นจี่
ทั้งนี้อาคารสำนักงานให้เช่าแห่งใหม่จะเป็นอาคารเกรด B ที่เจาะกลุ่มผู้เช่าที่เป็นผู้ประกอบการรายใหม่ โดยเฉพาะกลุ่มสตาร์ทอัพ ซึ่งพื้นที่เช่าแต่ละยูนิตจะมีขนาดที่ไม่ใหญ่มาก หรือราว 50-200 ตารางเมตร/ยูนิต และในส่วนที่ดินที่เหลือจะทยอยพัฒนาเป็นโครงการคอนโดมิเนียมแต่ละเฟส คาดว่ามูลค่ารวมของโครงการมิกซ์ยูสน่าจะอยู่ที่กว่า 4 พันล้านบาท
ด้านยอดขายในช่วง 10 เดือนแรกของปีนี้ บริษัททำได้แล้ว 1.5 หมื่นล้านบาท และมั่นใจว่าทั้งปีจะทำได้ตามเป้าหมายที่ 1.6 หมื่นล้านบาท และเปิดโครงการใหม่ครบตามแผน 10 โครงการ มูลค่าโครงการรวม 1.6 หมื่นล้านบาท
ส่วนโครงการสุดท้ายของปีนี้ คือ โครงการลุมพินี เพลส พระราม 3 เป็นคอนโดมิเนียม สูง 35 ชั้น 1 อาคาร บนพื้นที่กว่า 3 ไร่ จำนวน 719 ยูนิต ขนาดพื้นที่ห้องชุดตั้งแต่ 24-51.50 ตร.ม. มูลค่า 1.7 พันล้านบาท ราคาขายเริ่มต้น 1.78 ล้านบาท เจาะกลุ่มลูกค้าคนทำงานรุ่นใหม่ในย่านพระราม 3 สีลม สาทร
โดยจะเริ่มก่อสร้างในปี 61 และคาดว่าจะก่อสร้างแล้วเสร็จภายในปี 62 บริษัทเตรียมเปิดขายอย่างเป็นทางการในวันที่ 9 ธ.ค.ตั้งเป้ายอดขาย 30% ภายในสิ้นปี และปิดการขายได้ทั้งหมดภายในปี 61
ขณะที่ทำเลพระราม 3 ราคาที่ดินมีระดับราคาอยู่ที่ 350,000-400,000 บาท/ตารางวา โดยโครงการคอนโดมิเนียมที่มีการเปิดขายในทำเลถนนพระราม 3-ริมแม่น้ำเจ้าพระยา ณ ปัจจุบัน มีอยู่ที่ 9 โครงการ รวม 6,600 ยูนิต ราคาขายเฉลี่ย 120,000 บาท/ตารางเมตร โดยมีอัตราการดูดซับแล้วกว่า 90% ซึ่งอีก 10% ที่เหลือขายอยู่จะมีระดับขายเฉลี่ยอยู่ที่ประมาณ 80,000-90,000 บาท/ตารางเมตร
 